Eigil Andersen (SF), 2012-11-20:
Jeg vil starte med at sige, at SF vil stemme imod det her beslutningsforslag.
Det er jo noget besynderligt noget, at man fra Venstre og Konservatives side vil lave en pulje og lege julemand for 100 mio. kr., uden at man aner noget som helst om, hvor julegaverne skal komme fra.
Det er højst besynderligt og særdeles utroværdigt!
Sandheden er jo, at det i forbindelse med den omprioriteringspulje på 650 mio. kr., som man har foreslået i forbindelse med finansloven, ikke er blevet sagt, hvor der skal spares, for at man kan skaffe 650 mio. kr., hvoraf de 100 mio. kr. så skal gå til en nedrivningspulje.
Skal der spares på de ældre, skal der spares på folkeskolen, eller skal der måske spares på sygehusene?
Det har Venstre og Konservative ikke svaret på, og det er jo en kæmpe fejl.
Derfor er det utroværdigt at lege julemand uden at vide, hvor julegaverne skal komme fra.
Så skal man lade være med at lege julemand.
I øvrigt vil jeg generelt sige, at nogle af os muligvis har set, hvordan det foregår, når man slagter en høne, hugger hovedet af den.
Jeg har i hvert fald set det, og i nogle tilfælde sker der det, at efter at hønen har fået hovedet hugget af, løber den uden hoved forvildet rundt i alle mulige retninger på grund af nerverne i kroppen.
Venstres opførsel for øjeblikket på det økonomiske område minder mig i høj grad om den kurs, som sådan en forvildet høne tager.
Nu skal der være nulvækst i den offentlige sektor, vi skal have et skattetryk, kunne man forstå på Venstres landsmøde og før Venstres landsmøde, som skal være på niveau med Sveriges, og det betyder, at der skal spares 65 mia. kr. og være nulvækst i den offentlige sektor.
Tilbage i april måned udtalte Venstres gruppeformand og næstformand, hr. Kristian Jensen, at der skulle være nulvækst i den offentlige sektor.
Efter nogle få timers forløb selv samme dag sker der det, at han får at vide, at det ikke er Venstres politik, men at der skulle være en vækst i den offentlige sektor på 0,8 pct.
Det var i april måned.
Nu er vi nået frem til november, og nu skal der så være nulvækst i den offentlige sektor, og der skal spares 65 mia. kr., som ingen heller aner hvor skal komme fra.
Det er ud fra det, jeg siger, at det minder om den forvildede kurs, som en høne har, når den har fået hovedet hugget af.
Det er dog en elementær ting, at hvis man vil skaffe nogle penge, skal man fortælle, hvor de skal skaffes fra.
Det er ikke nok med en overskrift.
Der skal stå noget under den overskrift, for at det har en troværdighed, og det gælder altså også i spørgsmålet om de her 100 mio. kr., som man vil skaffe til en nedrivningspulje, men man er tilsyneladende ude af stand til at fortælle, hvor de skal komme fra.
Summa summarum stemmer SF imod det her forslag, og det gør vi bl.a. af den her økonomiske grund, men også af en række af de andre grunde, som er blevet nævnt af nogle af de tidligere ordførere.
Det kan det være, men ikke nødvendigvis.
I det tidligere lovforslag er der jo tale om, at man målretter pengene, sådan at de bliver målrettet landområderne og de mindre byer, og det er jo en stor kvalitet.
I øvrigt vil jeg da sige, at De Konservative jo i deres forslag til finanslovforhandlingerne ikke har omtalt, at der skulle oprettes en sådan ny pulje, som man nu foreslår med det her beslutningsforslag, til nedrivning.